stanford-oval/wikipedia huggingface dataset:
אמור וטימור
הסברים

לדברי סרגיי אראמילב - מנהל הסניף בפרימוריה של מרכז השימור לטיגריס הסיבירי, אמור לא טרף בתחילה את העז משום שלא היה רעב, ובשל כך טימור, שלא חש בסכנה, לא הפגין התנהגות של קרבן אלא נקט התנהגות דומיננטית שמנעה לאחר מכן מהטיגריס לטורפו.
ב-24 ביוני 2016 מזכירת העיתונות לשעבר של גן החיות - יבגניה פטנובסקאיה - טענה כי היא הראשונה שגילתה את "הידידות לכאורה" בין הטיגריס לתיש, וכי מנהל הגן לקח את הקרדיט לעצמו. לטענתה, הידידות ביניהם הייתה מלאכותית: התיש בסך הכול לא נאכל באותה עת על ידי הטיגריס כי היה שבע, ואילו הנהלת הגן החליטה לפתח את הסיפור הזה על ידי האכלה קבועה של הטיגריס בכל פעם שהיה קרוב לעז, וזאת כדי למנוע ממנו לטורפו. מנהל הגן דמיטרי מזנצב הכחיש זאת, וטען שיבגניה הייתה בתפקיד בסך הכול שבעה ימים בלבד באמצע דצמבר, ואין לה מושג על המתרחש, וכי היא משקרת בעקבות סכסוך עם הנהלת הגן, שהוביל להתפטרותה.
מומחים צפו שההסתברות שהתיש ייטרף על ידי הטיגריס עומדת על 85-80% בהתחשב בכך שבמהלך הזמן הזה הטיגריס המשיך לאכול מזון טרי מן החי כדוגמת ארנבות, דגים ובשר אחר.
ביקורת

הידידות בין השניים גרמה בין השאר לתגובות משעשעות מאנשים מפורסמים מה שהוסיף לפופולריות של הסיפור במדיה הרוסית.
המצב הזה הוא בושה לכל הטיגריסים. מתברר כי אמו של אמור לא לימדה אותו להשיג את מזונו וכתוצאה מכך הוא לא יודע להרוג. טיגריס מחויב לדעת זאת אחרת הוא ימות. התנהגות מעוותת זאת היא קבועה בגני חיות ומגיעה בצורות של אריה וכלב, חתול וקוף או טיגריס עם תיש. הצרה היא שאנשים עלולים לחשוב שהטיגריס הוא ידידותי גם כלפי בני אדם וזה רק עניין של זמן עד שתיגרם טרגדיה מכך. אסור בשום אופן להתייחס לטורפים האלה כיצורים חבריים.
יש סיכון גדול לחיי העז. אם הטיגריס ירצה פתאום לאכול בשעה מאוחרת ועובדי גן החיות לא יהיו באותה שעה הטיגריס ישבור לתיש את עמוד השדרה. בנוסף אין זה מן הראוי להניח את השניים באותו מתחם שכן התיש משועמם מאוד בכלוב.
מוטב לבחור בעז הזה לתפקיד ציבורי כדי לא להרגיז את החרדים לשלומו וכן משום שהבחור הזה הוא כבר כוכב ברמה עולמית. בנוסף זה יהיה עדיף יותר מאשר להשאיר אותו תחת סיכון גבוה.
עורך דין במחוז נובוסיבירסק הגיש בקשה לתובע הכללי של הפדרציה הרוסית בשם האיכרים במחוז אשר דורשת לאסור שידור חדשות של טימור ואמור. לטענתם היחסים בין השניים משדרים התנהגות הומוסקסואלית חזקה אשר עשויה לקדם את ההכרה בנישואים חד-מיניים. משרד התובע החל בבדיקה של הטענה.
סוף דבר

ככל שעבר הזמן טימור הרחיק לכת בחוצפתו כלפי אמור. ביום האחרון לשהותם יחד - ה-4 בפברואר 2016 - טימור גירד את קרניו על פרוותו של אמור עד שהלז התעצבן וחבט בטימור עם כפותיו במשך כמה שניות ולאחר מכן זרקו. טימור נותר פצוע ועומד במקומו עם צליעה קשה. הצוות פיתה את אמור לחזור לכלוב סגור באמצעות ארנבת ולאחר מכן הוציא את טימור מהכלוב לצורך טיפול אצל וטרינר. דימטרי מנהל הגן הוציא הודעה לתקשורת ש"טימור כרגע במצב בריאותי טוב, והוא מבטיח מעכשיו להיות פחות שחצן". הוא הוסיף ש"מוקדם מדי לדעת האם התיש יוחזר לכלוב ולעת עתה הוא צריך לנוח". בניגוד לטענות הספקנים שהתקיפה מוכיחה שהטיגריס לא טרף את התיש כיוון שהיה שבע, המעריצים טוענים כי זה מוכיח שהידידות בין השניים חזקה שכן אמור בחר שלא להרוג את התיש אלא להותירו בחיים. לאחר תקרית נוספת, הזוג הופרד וטימור הועבר לודנ"ח.
טימור מת מוות טבעי בגיל 5, ב-5 בנובמבר 2019.
בתרבות

הסיפור של טימור ואמור הפך להיות פופולרי לא רק ברוסיה אלא גם מחוצה לה. תיירים רבים הגיעו מכל רחבי העולם כדי לצפות בידידות בין השניים. הסיפור התפרסם בעשרות כלי תקשורת גדולים כמו ה-BBC ועוד.
בחודש דצמבר 2015, איש קולנוע דרום קוריאני החל לעשות סרט תיעודי על טימור ואמור. הוא הדגיש בסרט כי בעלי החיים חכמים יותר מבני אדם והמקרה של טימור ואמור הוכיח כי בעולם החי אין מקום לגזענות וחוסר סבלנות.
בתערוכת הטבע של רוסיה שנערכה במוסקבה מ-22 בינואר עד 25 בפברואר 2016, ילדים יצרו מיצג מפלסטלינה המתאר את הידידות של השניים.
בחודש אפריל 2016, המחזמר "כיצד טימור ואמור התיידדו" הוצג על הבמה של התיאטרון המוזיקלי בחברובסק.
הערות שוליים

↑  Тимур и тигр Амур уже пятую ночь проводят вместе
↑  ‏ WWF: тигр будет дружить с козлом в Приморье, пока не проголодается
↑  сафари-парка не выдержал популярности Тимура и Амура
↑  объяснил феномен дружбы Тимура и Амура
↑  ‏ Виктор Юдин: "Дружба Амура и Тимура - позор для тигриного рода"
↑  Николай Дроздов «похоронил» козла Тимура
↑  Эдгард Запашный призвал разлучить козла Тимура и тигра Амура
↑  ‏Прокуратура рассмотрит жалобу на новости про дружбу Амура и Тимура
↑  Goat and tiger's unlikely friendship, ‏3 בינואר 2016 (באנגלית)
↑  Smityuk, Yury (8 בנובמבר 2019). "Russians Mourn Timur, the Goat Who Befriended a Tiger". The Moscow Times. נבדק ב-10 בנובמבר 2019. {{cite web}}:  (עזרה)
↑  "Умнее человека". О дружбе козла Тимура и тигра Амура снимут фильм
↑  на "Первозданной России" создадут мультфильм об Амуре и Тимуре
↑  Хабаровске представят мюзикл о первой любви Тимура и Амура
אמור וטימור 22 בינואר 2016.
טימור צועד במתחם בעקבות אמור 27 בנובמבר 2015.
אמור מתגלגל ליד טימור, 6 בדצמבר 2015.
טימור מאיים על אמור, 5 בדצמבר 2015.
טימור מתמקם במאורה בעוד שאמור נאלץ לישון למעלה.
אלגוריתמים לייצור מבוכים

על מנת לייצר מבוכים בצורה מכנית (לרוב באמצעות מחשב), יש להשתמש באלגוריתם - דרך שיטתית ומוגדרת היטב. בערך זה מופיעים חלק מן האלגוריתמים שבהם ניתן להשתמש.
התאוריה

מבוך מורכב מאוסף של תאים, כאשר כל שני תאים סמוכים עשויים להיות מופרדים בקיר. כמו כן במבוך שבנוי היטב, צריך להיות אפשרי להגיע מכל תא לכל תא אחר (אחרת יהיו במבוך אזורים "מיותרים"). במדעי המחשב קיים מושג מתמטי שמזכיר בתכונותיו את זה של מבוך - גרף. ניתן לחשוב על כל מבוך כעל תת-גרף של גרף קשיר, שבו יחסי השכנות מציינים יחסי שכנות במבוך.
לשימוש בגרפים שני יתרונות בולטים: הראשון, גרף הוא מושג מופשט, שאינו מתעניין בצורתו של המבוך אלא רק בטופולוגיה שלו. דהיינו, אין זה חשוב אם המבוך מורכב ממשבצות ריבועיות, או ממשושים כך שלכל תא יש שישה שכנים, או שהוא מכיל ארבעה ממדים - כל מה שיש לדעת הוא מהם יחסי השכנות האפשריים בין כל שני תאים. היתרון השני בשימוש בגרפים נובע מהאלגוריתמים הרבים הקיימים כבר לטיפול בגרפים, שמאפשרים קבלת אלגוריתמים ליצירת מבוכים שמתבססים על שינוי קל בהם.
בתרגום ללשון תורת הגרפים, כל תא במבוך הוא צומת, וכל קשת במבוך מייצגת שני תאים שניתן לעבור ביניהם (כלומר, הם שכנים, ואין ביניהם קיר). אלגוריתם בסיסי ליצירת מבוך יכול להתבסס על מציאת עץ פורש בגרף שמייצג את יחסי השכנות של התאים. בצורה זו, יהיה קיים במבוך מסלול אחד ויחיד בין כל שתי נקודות (נהוג לכנות מבוך שכזה בשם לבירינת). לאחר מכן ניתן יהיה להוסיף קשתות בין צמתים שמייצגים תאים שכנים על מנת לקבל מספר מסלולים אפשריים בין חלק מתאי המבוך.
אלגוריתם חיפוש לעומק

שיטה אחת לבניית מבוך היא הרצת חיפוש לעומק על הגרף המייצג את יחסי השכנות שבמבוך. בתחילת ריצת האלגוריתם מבנה הנתונים שעליו הוא פועל מכיל את הגרף, כאשר עבור כל תא נמצאת גם רשימת הקירות שיש בו. האלגוריתם פועל כדלהלן: ראשית, בוחרים את התא שישמש בתור היציאה מהמבוך, וממנו תתחיל בניית המבוך. לאחר מכן מבצעים בצורה רקורסיבית את הפעולות הבאות:
סמן את התא הנוכחי כתא שכבר ביקרו בו. עבור בצורה אקראית על השכנים של התא, ועבור כל אחד מהם:
אם טרם ביקרו בשכן זה, הורד את הקיר שבין השכן ובין התא שממנו יצאת, והפעל את האלגוריתם רקורסיבית על שכן זה.
השיטה הרקורסיבית הזו עלולה להיות בעייתית לתכנות במבוכים גדולים, שכן כל רקורסיה מעמיסה על המחסנית. לכן ניתן לכלול את המידע הדרוש לחזרה בתוך המבוך עצמו: אפשר להוסיף לכל תא "חץ" שמצביע לעבר השכן שממנו הגענו אליו, ולכן כל החצים מצביעים לכיוון היציאה. בצורה זו גם ניתן להציג בצורה אוטומטית פתרון של המבוך מבלי שיהיה צורך להפעיל אלגוריתם מיוחד הפותר אותו.
גרסה אקראית של אלגוריתם קרוסקל

האלגוריתם של קרוסקל מבוסס על בנייה הדרגתית של העץ הפורש באמצעות בחירת קשת אחת בכל פעם שתתווסף לעץ, כאשר הקשתות נבחרות על פי משקלן. ניתן לבצע דבר דומה אם מחלקים משקלות אקראיים לקשתות הגרף המייצג את יחסי השכנות במבוך. דרך אחרת היא להשתמש במבנה נתונים שמסוגל לבצע פעולות Union Find בצורה הבאה:
הקלט לבעיה יהיה המבוך, עם כל הקירות האפשריים בתוכו. בשלב הראשון של האלגוריתם תיווצר רשימה של כל הקירות במבוך, ותוגדר קבוצה עבור כל אחד מהתאים שבו. לאחר מכן עוברים על כל הקירות בצורה אקראית. עבור כל קיר, מבצעים את הפעולה הבאה:
אם הקיר מפריד בין שני תאים השייכים לשתי קבוצות שונות:
הסר את הקיר מהמבוך.
מזג את שתי הקבוצות לקבוצה אחת.
אלגוריתם זה ניתן לביצוע בצורה יעילה מאוד, שכן קיימים מבני נתונים שבהם זמן הביצוע המשוערך של פעולות Union ו-Find הוא נמוך יחסית.
גרסה אקראית של האלגוריתם של פרים

האלגוריתם של פרים מבוסס על בנייה של עץ שהולך וגדל עד אשר הוא מכסה את כל הגרף. משיטת בניה זו נובע אלגוריתם המזכיר את זה של חיפוש לעומק. ראשית בוחרים את התא שמשמש כיציאה, ומוסיפים את כל הקירות ששכנים אליו לרשימת עזר. כעת מבצעים את הפעולות הבאות כל עוד ישנם קירות ברשימה:
בחר קיר באקראי והסר אותו מרשימת הקירות.
אם הקיר מפריד בין תא ששייך למבוך ותא שאינו שייך למבוך:
הסר אותו מהמבוך.
סמן את התא החדש כשייך למבוך.
הוסף את כל הקירות השכנים לתא החדש לרשימה.
ההבדל בין אלגוריתם זה לבין אלגוריתם החיפוש לעומק הוא שחיפוש לעומק מסוגל לבחור בתור הקיר הבא שיסיר רק כאלו ששכנים לתא הנוכחי שבו הוא נמצא, והאלגוריתם של פרים בוחר קיר מכל אחד מהקירות שקיימים במבוך שבנה עד כה.
בניגוד לאלגוריתם של קרוסקל, אלגוריתם זה אינו זקוק למבנה נתונים של קבוצות, מכיוון שבכל זמן שהוא קיימות רק שתי קבוצות שמעניינות אותנו: זו של התאים ששייכים למבוך וזו של התאים שאינם שייכים אליו. את ההפרדה בין שתי הקבוצות ניתן לבצע באמצעות סימון פשוט בכל תא.
אנימציה המדגימה יצירת מבוך באמצעות אלגוריתם חיפוש לעומק
אנימציה של יצירת מבוך באמצעות אלגוריתם קרוסקל
אנימציה של יצירת מבוך באמצעות אלגוריתם פרים
אנסנדה

| --- | --- |
מראה העיר בלילה והדגל הענק
מראה העיר בלילה והדגל הענק
 מדינה:  מקסיקו מקסיקו
 מדינה:  באחה קליפורניה באחה קליפורניה
 תאריך ייסוד:  1882
 שטח:  20 קמ"ר
 גובה:  20 מטרים
 אוכלוסייה:  ‏
  ‑ בעיר:  557,430 (2020)
 קואורדינטות:  31°47′N 116°36′W﻿ / ﻿31.783°N 116.600°W﻿ / 31.783; -116.600
 אזור זמן:  UTC -8
 www.ensenada.gob.mx
  מפת מיקום  מפה מפורטת   (למפת מקסיקו מוגדלת) מקסיקו סיטי גוודלחרה מונטריי פואבלה טיחואנה לאון סיודאד חוארס סלטיו סן לואיס פוטוסי ארצות הברית גוא. ב. הונ. האוקיינוס השקט  מפרץ מקסיקו אנסנדה(למפת מקסיקו רגילה) מקסיקו סיטי גוודלחרה מונטריי פואבלה טיחואנה לאון סיודאד חוארס סלטיו סן לואיס פוטוסי ארצות הברית גוא. ב. הונ. האוקיינוס השקט  מפרץ מקסיקו אנסנדה(למפת באחה קליפורניה רגילה) מקסיקלי טיחואנה איסלה סדרוס ארצות הברית האוקיינוס השקט  מפרץ קליפורניה  סונורה בא. קלי. הדרומיתאנסנדה(למפת באחה קליפורניה מוגדלת) מקסיקלי טיחואנה איסלה סדרוס ארצות הברית האוקיינוס השקט  מפרץ קליפורניה  סונורה באחה קליפורניה הדרומיתאנסנדה  he tabBackground:;tabBorder:#aaa;defaultTab:0;
אנסנדה (בספרדית: Ensenada) היא העיר השלישית בגודלה במדינת באחה קליפורניה ועיר נמל חשובה במערב מקסיקו. העיר נמצאת בחצי האי באחה קליפורניה לחופו של האוקיינוס השקט. נכון לשנת 2005 חיו בעיר כ-460,000 תושבים. העיר הוקמה ב-15 במאי 1882.
אנסנדה היא עיר נמל חשובה למקסיקו, עיר מסחר ותיירות. היא שוכנת באזור שמוכר בגפנים שלו והיין שמפיקים מגפנים הללו נחשב למשובח במקסיקו.
נמל אנסנדה הוא מהחשובים במקסיקו בזכות קרבתו לנמל לונג ביץ' ונמל לוס אנג'לס במדינת קליפורניה. זהו הנמל היחידי במדינת באחה קליפורניה והצפוני ביותר במקסיקו בחוף האוקיינוס השקט. הנמל נהנה מפריחה גם בזכות העובדה שאין שום מסילת רכבת המחברת את העיר עם מסילת הרכבות של מקסיקו ועל כן ספינות ומשאיות משא הן הדרכים הזולות ביותר להעביר מטען לארצות הברית, אולם ישנה תוכנית לבנות מסילת רכבת שתחבר את אנסנדה לסן דייגו.
אנסנדה שוכנת 120 ק"מ דרומית לגבול עם ארצות הברית ועל כן נחשבת ליעד תיירות פופולרי בידי אמריקאים ומקסיקנים כאחד. בנוסף ישנם נתיבי שיט רבים של ספינות תענוגות היוצאות מלוס אנג'לס ועוצרות באנסנדה למספר ימים/שעות.
אחד האתרים הפופולריים בסביבת העיר הוא לה בופדורה, הגייזר השני בגודלו בעולם.
כבר בתחילת המאה ה-20 בעיר התקיימה קהילה יהודית. דוד גולדבאום היה ראש העיר במשך כ-3 שנים החל משנת 1927.
ערים תאומות

ארצות הברית אושנסייד, קליפורניה, ארצות הברית
אקוש הבשי

| --- | --- |
אין תמונה חופשית
 לידה:  9 ביולי 1884 קישמריה, הונגריה 
 נהרג:  12 ביולי 1937 (בגיל 53) Chimillas, ספרד 
 מדינה:  הונגריה 
 
אקוש הבשי (במקור הק-Heck, בהונגרית: Hevesi Ákos; קישמריה, 9 ביולי 1884 – צ'ימילאס, 12 ביולי 1937) היה קצין לוגיסטיקה ואגרונום יהודי-הונגרי, חבר "מועצת השלטון המהפכנית" (למעשה ממשלת הונגריה בתקופת הרפובליקה הסובייטית ההונגרית).
ביוגרפיה

אקוש הבשי נולד במשפחה יהודית כבנם של ד"ר וילמוש הבשי (לשעבר ברנאט הק), רופא ושל לנקה וקסמן. (לפי המקור ההונגרי משפחתו המירה את דתה לקלוויניסטית ב-7 באוגוסט 1889, אך אין לכך כל תיעוד, ראיה, מקור כתוב). בסיום לימודיו בתיכון, אקוש נרשם למכללה לכלכלה בקולוז'וואר ובסיום לימודיו יצא למסע לימודים בגרמניה, שם, בנוסף לרכישת ידע מקצועי, התוודע גם לרעיונות סוציאליסטיים. בשובו להונגריה עבד כמנהל משק חקלאי. בשנת 1909 הצטרף למפלגה הסוציאל-דמוקרטית ההונגרית (MSZDP). הוא גויס לצבא בשנת 1916 ונשלח לחזית האיטלקית, שירת בסך הכל שנתיים. במהלך מהפכת החרציות הצטרף כמזכיר הקבוצה של "ההתאחדות הלאומית של פועלים חקלאים וחקלאים זעירים". בתחילת 1919 הצטרף למפלגת הקומוניסטים של הונגריה. הוא הצביע בעד הקמת קואופרטיבים חקלאיים ונגד רפורמת הקרקעות של תוכנית השר ברנה בוזה. בפברואר 1919 מינה אותו ינה המבורגר, שהיה אז סגן שר החקלאות, להכין תוכנית לקולקטיביזציה של החקלאות ההונגרית. בתקופת הרפובליקה הסובייטית ההונגרית, החלה הקמת "הקואופרטיבים המפיקים" על פי תוכניותיו. הוא הופקד על הנהלת המחלקה השיתופית בקומיסריאט העם לחקלאות ולאחר מכן מונה לסגן קומיסר העם (סגן שר) במשרד החקלאות. ב-30 באפריל 1919 נשא לאישה את הרמינה ורטהיימר, מנהלת שוק למוצרי חלב, בתם של מור ורטהיימר ושל פאני קוהן (כהן). הבשי הצטרף לצבא האדום ההונגרי, ושירת בארמייה השנייה. מאוחר יותר מונה כמפקד העיר סקשפהרוואר והפך גם לקומיסר הצבאי של מחוז פייר. לאחר נפילת הרפובליקה נעצר ב-23 באוגוסט 1919. הוגשו נגדו יותר מארבע תביעות והואשם בהעלבת המלוכה, במרד, בהפרת חירות אישית של אזרחים, בסחיטה, בהסתה וברצח. בית המשפט הכללי בבודפשט גזר עליו 10 שנות מאסר בספטמבר 1920, אך בשנת 1922 שוחרר לרוסיה הסובייטית במסגרת חילופי שבויים ואסירים. שם עבד תחילה בקומינטרן ולאחר מכן הפך לראש מחלקת השכנוע והתעמולה באינטרנציונל האיכרים ומאוחר יותר סגן נשיא הארגון. הוא עבד גם במכון הבינלאומי למדעי החקלאות. הבשי נסע לברלין בשנת 1929 והתגורר שם עד 1933. בתקופה זו התפרנס מכתיבת ספרים ומאמרים. הוא השתתף במלחמת האזרחים בספרד, על פי כמה מקורות בשם הבדוי פאל נייבונג, אך על פי מקורות אחרים בשם אקוש טאר. הוא עסק באימון חיילים של "גדוד ראקושי", שהוא גם נלחם בו כמפקד הגדוד. מאוחר יותר הפך למפקד הגדוד ההונגרי של הבריגדות הבינלאומיות, אך נפל בקרבות במחוז וסקה.
לקריאה נוספת

אלברט וארי: קורבנות השלטון האדום בהונגריה. בודפשט. ISBN 978 963 848 400 0
"אקוש הבשי". אינדקס ביוגרפי הונגרי. המוזיאון הספרותי פטפי.
HU BFL - VII.102.a - אסיר - 1920 - 3336
Munkásmozgalom-történeti lexikon (לקסיקון תולדות תנועת הפועלים)
הם חיים במעשיהם. סקשפהרוואר, 1984, ועד מחוז פייר של מפלגת העם הסוציאליסטית ההונגרית.
R. Gilicz Márta: Ifjúságunk példaképei. Válogatott bibliográfia a magyar munkásmozgalom nagy harcosairól. Bp., Fővárosi Szabó Ervin Könyvtár, 1965.
Magyar életrajzi lexikon I-II. Főszerk. Kenyeres Ágnes. Bp., Akadémiai Kiadó, 1967-1969.
A szocialista forradalomért (Budapest, Kossuth Könyvkiadó, 1975.)
Magyar önkéntesek a spanyol nép szabadságharcában (Budapest, 1959.)
Földes Péter: Madridi induló (Budapest, Móra Ferenc Kiadó, 1961.)
Csatári József: A spanyol barikádokon. (Egy magyar önkéntes visszaemlékezése. Budapest, Zrínyi Könyvkiadó, 1961.)
A munkásmozgalom Fejér megyei története 1919–1919. (Tanulmányok, Dokumentumok. Székesfehérvár, 1919.)
Magyar Szocialista Munkáspárt Fejér megyei Bizottság Archívuma 49. fond. V.Gy./H.
הערות שוליים

1 2  Varga Gyula: Egy falu az országban. Debrecen, 1978, 131-132. o.
↑  A házasságkötés bejegyezve a Budapest VII. ker. állami házassági akv. 1533/1919. folyószáma alatt
↑  Tetteikben élnek. Székesfehérvár, 1984, MSZMP Fejér megyei bizottsága.
| --- | --- |
בקרת זהויות :  ISNI: 0000 0001 1133 5699  NSK: 000652382  VIAF: 161806048   WorldCat (עם VIAF): 161806048
אלה ארצישראלית

| אלה ארצישראלית |
| --- | --- |

מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים
סדרה:: סבוננאים
משפחה:: אלתיים
סוג:: אלה
מין:: אלה ארצישראלית
שם מדעי
 Pistacia palaestina ‏בואסייה, 1849
אלה ארצישראלית (שם מדעי: Pistacia palaestina), היא מין עץ ממשפחת האלתיים. זהו עץ נשיר דו-ביתי, המגיע לגובה של כ-10 מטרים ומאריך חיים עד מאות שנים. למרות היותה של האלה עץ נשיר, האלה מכוסה עלים לאורך כל עונות השנה.
החוקר יוסף ברסלבי: "פרותיה סדורים אשכולות אשכולות, הם פחוסים במקצת, מסתיימים בהוד, צבעם כחלחל-ירוק, נאכלים כשהם קלויים ואוצרים בקרבם שמן." שמן הטרפנטין אשר לאלה זו שקוף ונודף ריח ואף ממנו היו מכינים לפנים רפואה שהיא אולי הצרי (ה-BALSAM) הנזכר בתנ"ך.
מאפיינים

בעת הלבלוב והפריחה החלים באביב בולט העץ בצבעו האדום, המשתנה לירוק עם התבגרות העלים. עליו מנוצים וציר העלה מעוגל. העלעלים מחודדים ומסודרים בזוגות. כל חלקי העץ מכילים שרף הדומה לשרף אלת המסטיק הנקרא "מסטיקא" וכך כל השרפים של עצי האלה נקראים בשם זה.
טיפוח האלה הארץ ישראלית היה לצורך אכילת פירותיה, הפקת שמן, כתבין ולמוצרים אחרים. ישנם מקומות הקרויים על שמה של האלה כמו: עמק האלה.
האלה הארצישראלית שכיחה בחורש הים תיכוני ברחבי המזרח התיכון, ומופיעה לרוב בחברת אלון מצוי. יש חוקרים הרואים בה תת-מין של המין אלת טרבינת (Pistacia terebinthus) הנפוץ בחלקו המערבי של אגן הים התיכון, ואחרים מסווגים אותה כמין נפרד. שניהם נחשבים טקסונים ויקריים, כלומר טקסונים בעלי תכונות דומות המחליפים זה את זה באזורי תפוצה שונים.
אלה ארצישראלית היא ערך טבע מוגן על פי חוק בישראל.
ראו גם

אלה (עץ)
הערות שוליים

↑  יוסף ברסלבי, הידעת את הארץ - הגליל ועמקי הצפון, הוצאת הקיבוץ המאוחד, ההסתדרות הכללית של העובדים העבריים בארץ-ישראל, מהדורה ששית, תשט"ז, 1956, כרך א', פרק א' : "הגליל עד קום מדינת ישראל", פרק משנה ה' : " במעגלי חניתה-אילון-מצובה", עמוד 52-53
↑  זהר עמר, עדויות על נוף הצומח הטבעי ביהודה ובשומרון בימי-הביניים, שומרון ובנימין ג, תשנ"ג, עמ' 121-119
↑  אכרזת גנים לאומיים, שמורות טבע, אתרים לאומיים ואתרי הנצחה (ערכי טבע מוגנים), ה'תשס"ה-2005, ק"ת 6369, ה'תשס"ה, 15 בפברואר 2005 (תוקן ב־17 בדצמבר 2019), בספר החוקים הפתוח
תפרחת האלה הארצישראלית
אליפות רוסיה בכדורגל חופים

| --- | --- |
 שם מלא:  אליפות רוסיה בכדורגל חופים
 כינוי:  ליגת העל הרוסית בכדורגל חופים
 תחום:   כדורגל
 ארגון:  התאחדות הכדורגל הרוסית 
 מדינות:  רוסיה רוסיה
 קבוצות:  9
 תקופת הפעילות:  2005–הווה (כ־19 שנים)
 אלופה נוכחית:  קריסטל סנקט פטרבורג
 מירב הזכיות:  קריסטל סנקט פטרבורג (9)
 מפעל מקביל:  הגביע הרוסי בכדורגל חופים
 http://bsrussia.com
 
סמל הליגה הישן
אליפות רוסיה בכדורגל חופים (ברוסית: Чемпионат России по пляжному футболу) היא האליפות הלאומית והליגה הבכירה במדינה בתחום כדורגל חופים.
מבנה

האליפות נערכת מדי שנה מאז 2005, במשך שלושה חודשים לכל היותר, בדרך כלל בחודשי הקיץ ממאי ועד אוגוסט. באליפות נוטלות חלק 10 קבוצות כדורגל חופים, המתמודדות ביניהן במסגרת ליגה. בעבר 16 קבוצות נטלו חלק והיו משחקות בשיטת טורניר פלייאוף שבמסגרתו הקבוצות חולקו לארבעה בתים בני ארבע קבוצות כל אחד. שתי הקבוצות הטובות ביותר מכל בית היו מעפילות לשלב רבע הגמר.
נותנת החסות העיקרית היא חברת ההימורים בספורט Fonbet.
הקבוצות בעונת 2024

קרסנודאר YuMR
צסק"א מוסקבה
לוקומוטיב מוסקבה
סטרוגינו מוסקבה
ספרטק מוסקבה
קריסטל סנקט פטרבורג
סרטוב
ספוטניק סמרה
לקס סנקט פטרבורג
קריליה סובייטוב סמרה
אלופות הליגה

| שנה | אלופה | סגנית | מקום שלישי | מיקום הגמר |
| --- | --- | --- | --- | --- |
| 2005 | סיטי חימיק מחוז וורונז' | דרים טים מוסקבה | דלתא סרטוב | אנפה |
| 2006 | TIM סנקט פטרבורג | סטרוגינו מוסקבה | סיטי מוסקבה | סוצ'י |
| 2007 | IBS סנקט פטרבורג | סטרוגינו מוסקבה | TIM סנקט פטרבורג | סוצ'י |
| 2008 | סטרוגינו מוסקבה | דלתא סרטוב | ביזנס-פרבו סרטוב | סוצ'י |
| 2009 | סטרוגינו מוסקבה | IBS סנקט פטרבורג | לוקאויל קלינינגרד | סוצ'י |
| 2010 | לוקומוטיב מוסקבה | סטרוגינו מוסקבה | גולדן סנקט פטרבורג | אנפה |
| 2011 | לוקומוטיב מוסקבה | סטרוגינו מוסקבה | קריליה סובייטוב סמרה | סנקט פטרבורג |
| 2012 | לוקומוטיב מוסקבה | קריסטל סנקט פטרבורג | סטרוגינו מוסקבה | סנקט פטרבורג |
| 2013 | קריסטל סנקט פטרבורג | רוטור וולגוגרד | לוקומוטיב מוסקבה | מוסקבה |
| 2014 | רוטור וולגוגרד | קריסטל סנקט פטרבורג | סטרוגינו מוסקבה | וולגוגרד |
| 2015 | קריסטל סנקט פטרבורג | קריליה סובייטוב סמרה | לוקומוטיב מוסקבה | סוצ'י |
| 2016 | קריסטל סנקט פטרבורג | זולוטוי סנקט פטרבורג | לוקומוטיב מוסקבה | סנקט פטרבורג |
| 2017 | לוקומוטיב | קריסטל סנקט פטרבורג | צסק"א מוסקבה | סראטוב |
| 2018 | קריסטל סנקט פטרבורג | דלתא סראטוב | ספרטק מוסקבה | מוסקבה |
| 2019 | קריסטל סנקט פטרבורג | ספרטק מוסקבה | קריליה סובייטוב סמרה | סמרה |
| 2020 | לוקומוטיב מוסקבה | ספרטק מוסקבה | קריסטל סנקט פטרבורג | סראטוב |
| 2021 | קריסטל סנקט פטרבורג | דלתא סרטוב | לוקומוטיב מוסקבה | מוסקבה |
| 2022 | קריסטל סנקט פטרבורג | לוקומוטיב מוסקבה | צסק"א מוסקבה | סנקט פטרבורג |
| 2023 | קריסטל סנקט פטרבורג | לוקומוטיב מוסקבה | סרטוב | מוסקבה |
| 2024 | קריסטל סנקט פטרבורג | ספרטק מוסקבה | לוקומוטיב מוסקבה | סרטוב |
סטטיסטיקה

| קבוצה | אליפויות | סגנויות | מקום שלישי | כמות מדליות |
| --- | --- | --- | --- | --- |
| קריסטל סנקט פטרבורג | ‏9 (2013, 2015, 2016, 2018, 2019, 2021, 2022, 2023, 2024) | 3 (2012, 2014, 2017) | 1 (2020) | 12 |
| לוקומוטיב מוסקבה | ‏5 (2010, 2011, 2012, 2017, 2020) | 2 (2022, 2023) | 4 (2013, 2015, 2016, 2021) | 11 |
| סטרוגינו מוסקבה | ‏2 (2008, 2009) | 4 (2006, 2007, 2010, 2011) | 2 (2012, 2014) | 8 |
| רוטור וולגוגרד | ‏1 (2014) | 1 (2013) | — | 2 |
| ‏IBS סנקט פטרבורג | ‏1 (2007) | 1 (2009) | — | 2 |
| ‏Tim סנקט פטרבורג | ‏1 (2006) | — | 1 (2007) | 2 |
| סיטי חימיק מחוז וורונז' | ‏1 (2005) | — | — | 1 |
| ספרטק מוסקבה | — | 3 (2019, 2020, 2024) | 1 (2018) | 4 |
| קריליה סובייטוב סמרה | — | 2 (2015, 2019) | 1 (2011) | 3 |
| דלתא סרטוב | — | 1 (2008) | 3 (2005, 2018, 2021) | 4 |
| זולוטוי סנקט פטרבורג | — | 1 (2016) | — | ‏1 |
| דרים טים מוסקבה | — | 1 (2005) | — | ‏1 |
| סרטוב | — | — | 1 (2023) | ‏1 |
| צסק"א מוסקבה | — | — | 1 (2017) | ‏1 |
| גולדן סנקט פטרבורג | — | — | 1 (2010) | ‏1 |
| לוקאויל קלינינגרד | — | — | 1 (2009) | ‏1 |
| ביזנס-פרבו סרטוב | — | — | 1 (2008) | ‏1 |
| סיטי מוסקבה | — | — | 1 (2006) |  |
הערות שוליים

↑  Кристалл" стал чемпионом России по пляжному футболу"
אנסמבל שירה חדשה לירושלים

| --- | --- |
 תקופת הפעילות:  מ-2006 
 סוגה:  פיוט 
 
אנסמבל שירה חדשה הוא הרכב מוזיקלי ישראלי שהקים המוזיקאי אמיר פרלמן בשנת 2006.
האנסמבל הוקם במטרה לבצע ולהקליט ניגונים ופיוטים ממורשת קהילות ישראל
בעיבוד להרכב קאמרי אוריינטלי המשלב כלי נגינה אותנטיים עם כלים מערביים.
ההרכב מבצע חומרים מקוריים שנכתבו עבור ההרכב על ידי אמיר פרלמן אף הם בהשראת המוזיקה המסורתית מקהילות אשכנז, ספרד וצפון אפריקה. מרבית מחברי ההרכב הם נגנים מסצנת הג'אז הישראלית דבר הניכר בסגנון המוזיקלי של ההרכב ובעיבוד הלחנים המסורתיים אותם ההרכב מבצע. שני אלבומים שהוקלטו במהלך פרויקט זה יצאו בחברת התקליטים מגדה מקבוצת האוזן השלישית.
דיסקוגרפיה

בהשתתפות: אמיר פרלמן (גיטרה, עוד, בוזוקי, צ'לו ופסנתר), אורן צור (כינור), ארז מונק (כלי הקשה), זוהר פרסקו (כלי הקשה), אמיר שהאסר (כלי נשיפה), דויד אדר (מצילות וכלי הקשה).
בהשתתפות: אמיר פרלמן (ניהול מוזיקלי, צ'לו ובוזוקי), אורן צור (כינור), עומר הורוביץ (קלרינט), אופיר טל – פסנתר, אבי אגבבה (כלי הקשה), דני בנדיקט (מצילות וכלי הקשה).
הערות שוליים

↑  ארז שוייצר, "פיסוק רחב"; אמיר פרלמן ואנסמבל "שירה חדשה לירושלים": דם, זרע, דמעות ופסוקי קודש, באתר הארץ, 17 ביוני 2009
| --- | --- |
בקרת זהויות :  VIAF: 151810030   WorldCat (עם VIAF): 151810030
אנני נוימן

| --- | --- |

דיוקן של אנני נוימן
 לידה:  20 באוגוסט 1906 קוֹטְבּוּס, גרמניה
 פטירה:  3 ביולי 1955  (בגיל 48) תל אביב
 מקום קבורה:  בית הקברות נחלת יצחק 
 לאום:  ישראלית
 מקום לימודים:  בית הספר ריימן 
 תחום יצירה:  ציור
 
בת-זוגה של נוימן, הפסלת בתיה לישנסקי, מביטה בפרוטומה מעשה ידיה המציגה את דמותה, בתערוכת זיכרון לנוימן שנערכה בגלריה "גיא" בתל אביב ב-1981
תמונה זו מוצגת בוויקיפדיה בשימוש הוגן.
נשמח להחליפה בתמונה חופשית.
אנה (אנני) נוימן (נכתב גם אַני; על איוריה חתמה: אן נוימן; בגרמנית: Anne (Annie) Neumann;‏ 20 באוגוסט 1906, כ"ט באב תרס"ו, קוֹטְבּוּס, גרמניה – 3 ביולי 1955, י"ג בתמוז תשט"ו, תל אביב) הייתה ציירת ישראלית.
ביוגרפיה

אנני בת שרה (לבית ויינבלום) ומנדל נוימן נולדה בשנת 1906 בעיר קוֹטְבּוּס שבגרמניה, כ-120 קילומטרים מהבירה ברלין. למדה בגימנסיה, ובשנים 1924–29 למדה ציור בבית הספר ריימן (אנ') בברלין. שני רישומים של ראשי נערות שהציגה בתערוכה השנתית הגדולה בברלין ב-1932 עוררו את תשומת לב המומחים, והיא זכתה בפרס מבקר ה"ברלינר טאגבלאט" אדולף דונת (גר') ולביקורות טובות בעיתונות הגרמנית.
נוימן הייתה ציירת ריאליסטית-אקדמית. "היא לא נהתה אחר המודרניזם. היא אהבה לסמוך על גדולים וקדומים שעמדו במבחן הדורות" כתב עליה חיים גמזו. עסקה בעיקר ברישום דיוקנאות אותן רשמה בעיפרון, דיו ופחם. יצירתה הנודעת ביותר הוא רישום דיוקנה של הנרייטה סאלד. עם זאת, ציירה גם במדיומים אחרים ובכללם צבעי מים, פסטל ושמן. "רישומיה וציוריה בצבעי מים נטו לא אחת לליריות חופשית (המהולה תמיד בקמצוץ מלנכוליה)".
בשנת 1933, עם עליית הנאצים לשלטון, עלתה לארץ ישראל. בראשית ימיה בארץ הכירה את הפסלת בתיה לישנסקי, שהציגה עמה תערוכה משותפת במוזיאון תל אביב ב-1933 והייתה לבת-זוגה.
בשנת 1953 נאלצה נוימן לעזוב את הארץ ולנסוע בלוויית לישנסקי להולנד, לשווייץ ולפריז, וכששבה חלתה בסרטן, שבעטיו נפטרה בשנת 1955, בגיל 48. נקברה בבית העלמין נחלת יצחק. בשנה שלאחר מותה (1956) נערכה תערוכת-זיכרון לכבודה במוזיאון תל אביב.